SPOROČILO ZA JAVNOST

ZA TAKOJŠNJO OBJAVO

**Slovensko narodno gledališče Maribor – Drama, Opera, Balet – predstavilo repertoar sezone 2024/2025**

**Sezona velikih naslovov!**

**MARIBOR, 24. maj 2024 – V Slovenskem narodnem gledališču Maribor so na novinarski konferenci direktor gledališča Danilo Rošker in umetniški direktorji Aleksandar Popovski, Simon Krečič in Edward Clug predstavili repertoar Drame, Opere in Baleta največje gledališke hiše v Sloveniji za sezono 2024/2025.**

*»Po izredno uspešni sezoni 2023/2024, ki so jo zaznamovale izvrstne uprizoritve in ponovno povečanje števila občinstva, me veseli, da nam je z umetniškimi direktorji Drame, Opere in Baleta uspelo zasnovati zanimiv in bogat program sezone 2024/2025, ki razpira številna pomembna družbena in temeljna bivanjska vprašanja, in to kljub negotovosti in številnim spremembam, ki prevevajo naš čas,«* je ob predstavitvi repertoarja dejal direktor SNG Maribor Danilo Rošker.

**Drama SNG Maribor** načrtuje šest uprizoritev. *»Ob koncu sezone 2023/2024 in v začetku nove si želim, da je vse, kar počnemo, prežeto z radikalnim optimizmom. Vidim svet okrog sebe, zavedam se realnosti, a če bo vsaka uprizoritev v sebi odkrila misel, ki ponuja luč, smisel, veselje do življenja tukaj in zdaj, željo do preživetja, potem je to zame že radikalni optimizem,«* pravi umetniški direktor Drame SNG Maribor Aleksandar Popovski. Novo sezono septembra začenjajo s premiero Aristofanove komedije ***Ženske na oblasti*** v režiji Juša A. Zidarja, oktobra sledi obnovitvena premiera komedije Bertolta Brechta ***Malomeščanska svatba*** v režiji Mateje Koležnik, v koprodukciji s Cankarjevim domom Ljubljana bo januarja 2025 premierno uprizorjena zgodba monumentalnega romana Draga Jančarja ***In ljubezen tudi*** v režiji Luke Marcena, februarja sodobna komična švedska drama Jonasa Hassena Khemirija ***≈ [približno enako kot]*** v režiji Maše Pelko, sezono zaključuje ***Fedra*** po motivih Jeana Racina v režiji Livije Pandur. Za najmlajše obiskovalstvo pa se na oder vračata ***Janko in Metka***, klasična pravljica v podalpski preobleki Andreja Rozmana Roze kot obnovitvena premiera otroške uprizoritve v koprodukciji z Mini teatrom Ljubljana.

*»Novo operno in koncertno sezono bodo v* ***Operi SNG Maribor*** *zaznamovale največje glasbenogledališke stvaritve, ki so nastale po legendarnih literarnih delih Walterja Scotta in Williama Shakespeara,«* pravi umetniški direktor Opere Simon Krečič. Jesenski del sezone odpira Donizettijeva ikonična opera ***Lucia di Lammermoor***, eno izmed najžlahtnejših del poznega italijanskega belkanta, februarja 2025 sledi premiera Verdijeve pozne mojstrovine ***Otello***, aprila pa ***Hamlet*** Ambroisa Thomasa, ki v Mariboru še ni bil izveden. Poseben poudarek namenjajo tudi kulturno-umetnostni vzgoji mladih, zato so v program uvrstili praizvedbo slovenske operne novitete ***Mož, ki je ukrotil strelo*** skladatelja in libretista Roberta Mračka, ki ponuja zanimiv vpogled v življenje Nikole Tesle. S Puccinijevo poslednjo opero ***Turandot***pa se bo zaključila letošnja slavnostna obeležitev stote obletnice smrti velikega opernega genija.

V okviru štirih koncertov ***Simfoničnega cikla*** velja izpostaviti poustvarjalno potenco izjemnih slovenskih dirigentov in solistov. Za mladino so pripravili dva programsko zaokrožena koncerta, v okviru katerih bodo lahko spoznavali bogat mozaik zvočnih podob iz obdobja baroka in romantike. Cikel komorne glasbe ***Carpe artem***, ki nastaja v koprodukciji z Društvom za komorno glasbo Amadeus, pa s svojim izvirnim programskim konceptom pomenljivo zaokrožuje koncertno ponudbo hiše.

Umetniški direktor **Baleta SNG Maribor** Edward Clug je napovedal, da bomo v jesenskem delu baletne sezone videli baletni spektakel ***Plameni Pariza*** na izjemno sugestivno glasbo Borisa Asafjeva in z virtuozno plesno koreografijo legendarnega plesnega ustvarjalca Mihaila Messererja, ki je tako v dramaturškem kot tehničnem smislu nadgradil izvirno postavitev Vasilija Vainonena.

***Cluster,*** pomladni baletni večer v zaporedju koreografij *Proof, Bloom, mutual comfort* in *Cluster,* pa bo razgrnil Clugov edinstveni koreografski svet, čigar moč imaginacije in magični svet hipnotičnih sanj razkrivata tudi pomembno družbenokritično noto, saj si ustvarjalec pri svojem raziskovanju različnih bivanjskih in družbenih tematik vselej prizadeva (p)ostati odprt do vsega drug(ačn)ega in predvsem vsega človeškega. Mariborski Balet bo navdušil tudi s ponovitvami številnih uspešnic iz preteklih sezon.

Pestra je tudi ponudba preostale, zdaj že uveljavljene **abonmajske ponudbe**. Drama razpisuje abonmaja **Komedija**, ki vključuje uprizoritve ***Ženske na oblasti*, *Sen kresne noči*** (gostovanje HNK Varaždin)**, *Amadeus*, *Božična pesem*** (gostovanje SNG Nova Gorica)in ***Malomeščanska svatba***, ter **Mali oder**, ki vključuje uprizoritve ***≈ [približno enako kot]***, ***Te igre bo konec*** (gostovanje SNG Drama Ljubljana), ***Večni otrok***(gostovanje SLG Celje), ***Shakespeare*** (gostovanje MGL) ter eno uprizoritev po lastnem izboru. Abonma **Opera in simfoniki** v posebni ponudbi za ljubitelje klasične opere in simfonične glasbe vključuje opere ***Lucia di Lammermoor, Otello, Hamlet*** ter **4 koncerte Simfoničnega orkestra SNG Maribor**. **Evropski abonma** bo mariborskim abonentom ponudil ogled treh uprizoritev Drame, Opere in Baleta v HNK Zagreb. Priljubljeni **Otroški gledališki abonma** sestavljajo uprizoritev ***Janko in Metka***, balet ***Kekec*** in skrajšana verzija Mozartove ***Čarobne piščali***. V okviru **Mladinskega gledališkega abonmaja** si bo moč ogledati uprizoritev ***Skrivnostni primer ali kdo je umoril psa***, mladinsko opero ***Mož, ki je ukrotil strelo*** in **dva mladinska koncerta**.

**Vpis abonmajev** se začenja v ponedeljek, 3. junija 2024. Nekdanjim abonentom bodo njihove stalne sedeže ohranili prvih deset dni vpisa. Seveda bo nakup abonmajev možen tudi preko spleta.

###

dodatne informacije

Alan Kavčič

041/697-121